
    మహాప్రస్థానంమరో ప్రపంచం,
మరో ప్రపంచం,
మరో ప్రపంచం పిలిచింది!
పదండి ముందుకు,
పడండి త్రోసుకు!
పోదాం, పోదాం పైపైకి! 
కదం త్రొక్కుతూ,
పదం పాడుతూ,
హృదంతరాళం గర్జిస్తూ-
పదండి పోదాం,
వినబడలేదా
మరో ప్రపంచపు జలపాతం?
దారి పొడుగునా గుండె నెత్తురులు
తర్పణచేస్తూ పదండి ముందుకు!
బాటలు నడచీ,
పేటలు కడచీ,
కోటలన్నిటిని దాటండి!
నదీ నదాలూ,
అడవులు, కొండలు,
ఎడారులా మన కడ్డంకి?
పదండి ముందుకు!
పడండి త్రోసుకు!
పోదాం, పోదాం, పైపైకి!
ఎముకలు క్రుళ్ళిన,
వయస్సు మళ్ళిన
సోమరులారా! చావండి!
నెత్తురు మండే,
శక్తులు నిండే,
సైనికులారా! రారండి!
"హరోం హరోం హర!
హర! హర! హర! హర!
హరోం హరా!" అని కదలండి!
మరో ప్రపంచం
మహా ప్రపంచం
ధరిత్రినిండా నిండింది!
పదండి ముందుకు!
పడండి త్రోసుకు!
ప్రభంజనంవలె హోరెత్తండీ!
భావ వేగమున ప్రసరించండీ!
వర్షుకాభ్రముల ప్రళయఘోషవలె
పెళ పెళ పెళ పెళ విరుచుకు పడండి!
పదండి,
పదండి,
పదండి ముందుకు!
కనబడలేదా మరో ప్రపంచం
కణకణమండే త్రేతాగ్ని?
ఎగిరి, ఎగిరి, ఎగిరి పడుతున్నవి
ఎనభై లక్షల మేరువులు!
తిరిగి, తిరిగి, తిరిగి సముద్రాల్
జలప్రళయ నాట్యం చేస్తున్నవి!
సలసలక్రాగే చమురా? కాదిది
ఉష్ణరక్త కాసారం!
శివసముద్రమూ,
నయాగారావలె
ఉరకండీ! ఉరకండీ ముందుకు!
పదండి ముందుకు!
పడండి త్రోసుకు!
మరో ప్రపంచపు కంచు నగారా
విరామ మెరుగక మ్రోగింది!
త్రాచులవలెనూ,
రేచులవలెనూ,
ధనంజయునిలా సాగండి!
కనబడలేదా మరో ప్రపంచపు
అగ్నికిరీటపు ధగధగలు,
ఎర్రబావుటా నిగనిగలు,
హోమజ్వాలల భుగభుగలు?
 12-4-1934              * * *

    mahaprasthanammaro prapancham,
maro prapancham,
maro prapancham pilichindi!
padandi munduku,
padandi throsuku!
podam, podam paipaiki! 
kadam trokkutuu,
padam paadutuu,
hrudantaraalam garjistuu-
padandi podam,
vinabadaleda
maro prapanchapu jalapaatam?
daari podugunaa gunde netturulu
tarpanachestuu padandi munduku!
baatalu nadachi,
paetalu kadachi,
kotalannitini daatandi!
nadee nadaaluu,
adavulu, kondalu,
edarula mana kaddanki?
padandi munduku!
padandi throsuku!
podam, podam, paipaiki!
emukalu krullina,
vayassu mallina
somarulara! chavandi!
netturu mande,
saktulu ninde,
sainikulara! rarandi!
"harom harom hara!
hara! hara! hara! hara!
harom hara!" ani kadalandi!
maro prapancham
mahaa prapancham
dharitrininda nindindi!
padandi munduku!
padandi throsuku!
prabhanjanamvale horettandi!
bhaava vegamuna prasarinchandii!
varshukaabhramula pralayaghoshavale
pela pela pela pela viruchuku padandi!
padandi,
padandi,
padandi munduku!
kanabadaleda maro prapancham
kanakanamande tretaagni?
egiri, egiri, egiri padutunnavi
enabhai lakshala meruvulu!
tirigi, tirigi, tirigi samudral
jalapralaya naatyam chestunnavi!
salasalakrage chamura? kaadidi
ushnarakta kasaram!
sivasamudramuu,
nayagaravale
urakandi! urakandi munduku!
padandi munduku!
padandi throsuku!
maro prapanchapu kanchu nagara
virama merugaka mrogindi!
traachulavalenuu,
rechulavalenuu,
dhananjayunila sagandi!
kanabadaleda maro prapanchapu
agnikireetapu dhagadhagalu,
errabavuta niganigalu,
homajwalala bhugabhugalu?
 12-4-1934              * * *